Габриел Селайя
На услугите ви

Превод от испански: Александър Муратов, Атанас Далчев, 1978

chitanka.info

Аз слязох до пристанището шумно.

Скрибуцат мокри железа и кранът пъшка.

Работниците работят и проклетисват.

„Една цигара, мой добри човече?“

Мълчанието свое ми изплю добрякът.

Презрението свое ми заби добрякът

на своите очи със блясъка внезапен.

Защото хората са гладни.

Защото хората се плашат.

Но хляб от нас не просят.

Но блян от нас не просят.

Ще изкрещя това, което искат те, за да не бъда мразен.

Когато ме разстрелват,

ще сложи някой може би в устата ми цигара.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.